32001D0106
L 039/39
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 24 януари 2001 година
относно установяването на образец за списъците с елементи, одобрени от държавите-членки за целите на търговия в рамките на Общността с живи животни, сперма и ембриони и правилата, приложими при предаването на тези списъци на Комисията
(нотифицирано под номер C(2001) 143)
(текст от значение за ЕИП)
(2001/106/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), последно изменена с Директива 2000/25/ЕО (2), и по-специално член 11, параграф 6 от нея,
като взе предвид Директива 88/407/ЕИО на Съвета от 14 юни 1988 г. относно определяне на ветеринарно-санитарните изисквания за внос и търговия в рамките на Общността с дълбоко замразена сперма от животни от рода на едрия рогат добитък (3), последно изменена с Акта за присъединяване на Австрия, Финландия и Швеция, и по-специално член 5, параграф 2 от нея,
като взе предвид Директива 89/556/ЕИО на Съвета от 25 септември 1989 г. относно ветеринарно-санитарните условия, регулиращи търговията в рамките на Общността и вноса от трети страни на ембриони от домашни животни от рода на едрия рогат добитък (4), последно изменена с Акта за присъединяване на Австрия, Финландия и Швеция, и по-специално член 5, параграф 3 от нея,
като взе предвид Директива 90/426/ЕИО на Съвета от 26 юни 1990 г. относно ветеринарно-санитарните условия, регулиращи движението и вноса от трети страни на еднокопитни животни (5), последно изменена с Акта за присъединяване на Австрия, Финландия и Швеция, и по-специално член 7 от нея,
като взе предвид Директива 90/429/ЕИО на Съвета от 26 юни 1990 г. за определяне на ветеринарно-санитарните изисквания за внос и търговия в рамките на Общността със сперма от животни от рода на свинете (6), последно изменена с Решение 1999/608/ЕО (7), и по-специално член 5, параграф 3 от нея,
като взе предвид Директива 91/68/ЕИО на Съвета от 28 януари 1991 г. относно изискванията за ветеринарно-санитарните условия относно търговията с овце и кози в рамките на Общността (8), последно изменена с Решение 94/953/ЕО (9), и по-специално член 2, параграф 9 от нея,
като има предвид, че:
(1)
Търговия в рамките на Общността с животни от рода на едрия рогат добитък, свине, овце, кози и еднокопитни животни се разрешава да се извършва от събирателни центрове, одобрени от компетентните органи на държавите-членки, в които те се намират.
(2)
Търговия в рамките на Общността със сперма от домашни животни от рода на едрия рогат добитък и свинете се разрешава да се извършва от центрове, одобрени от компетентните органи на държавите-членки, в които те се намират.
(3)
Търговия в рамките на Общността с ембриони и яйцеклетки от едър рогат добитък се разрешава, ако те са събрани, обработени и съхранявани от екипи за събиране на ембриони, одобрени от компетентните органи на държавите-членки, в които те развиват дейност.
(4)
Всяка държава-членка трябва да изпрати на Комисията и на другите държави-членки списъците на събирателните центрове, центрове за събиране на сперма и екипите за събиране на ембриони, които е одобрила на своята територия.
(5)
Необходимо е да се хармонизира образецът на тези списъци и начинът, по който се предават, с цел да се създаде прост механизъм за достъп до актуализираните списъци на Общността.
(6)
Мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Списъците с елементите, изброени в приложение I, се предават на Комисията във формат Word 97 (или по-стар), Excel 97 (или по-стар) или PDF формат на следния e-mail адрес: Inforvet@cec.eu.int.
Списъците се изготвят в съответствие с образците, посочени в приложение II.
Всяко изменение на образеца или промяна в местоназначението се съобщава от Комисията на държавите-членки в рамките на Постоянния ветеринарен комитет.
Член 2
Адресати на настоящото решение са държавите-членки.
Съставено в Брюксел на 24 януари 2001 година.